MT Il-Ġurnal Uffiċjali ta’ l-Unjoni Ewropea C 318/22

Opinjoni tal-Kumitat tar-Reġjuni dwar il- Kommunikazzjoni tal-Kummissjoni lill-Kunsill, Parlament Ewropew, Kumitat Ekonomiku u Soċjali Ewropew u l-Kumitat tar-Reġjuni, dwar ir-rwol tal-Gvern elettroniku fil-futur ta' l-Ewropa

(2004/C 318/07)

IL-KUMITAT TAR-REĠJUNI,

Wara li kkunsidra l-Komunikazzjoni tal-Kummissjoni lill-Kunsill, Parlament Ewropew, Kumitat Ekonomiku u Soċjali u Kumitat tar-Reġjuni dwar Ir-Rwol tal-Gvern Elettroniku għall-Futur ta' l-Ewropa (COM(2003) 567 final),

Wara li kkunsidra id-deċiżjoni tal-Kummissjoni Ewropea tas-26 ta' Settemrbu 2003 li tikkonsultah dwar dan is-suġġett, skond l-ewwel paragrafu ta' l-Artikolu 265 tat-Trattat li jistabbilixxi l-Komunità Ewropea,

Wara l-kkunsidra d-deċiżjoni tal-President tiegħu tas-6 ta' Novembru 2003 li jitlob lill-Kummissjoni għall-Kultura u l-Edukazzjoni biex tħejji opinjoni dwar dan is-suġġett,

Wara li kkunsidra d-Dikjarazzjoni Ministerjali mill-Konferenza dwar il-Gvern Elettroniku tat-8 ta' Lulju 2003, f'Como, fl-Italja,

Wara l-ikkunsidra l-Opinjoni tiegħu dwar eEurope 2005: An information society for all (CdR 136/2002 fin) (1),

Wara li kkunsidra l-Opinjoni tiegħu dwar Interoperable Delivery of pan-European eGovernment Services to Public Administrations, Business and Citizens (IDABC) (CdR 247/2003 fin) (2),

Wara li kkunsidra l-Opinjoni tiegħu dwar eEurope 2002: creating a EU framework for the exploitation of public sector information (CdR 134/2002 fin) (3),

Wara li kkunsidra l-abbozz ta' opinjoni tiegħu (CdR 392/2003 Rev.2) adottata fil-5 t'April 2004 mill-Kummissjoni għall-Kultura u l-Edukazzjoni u tiegħu (Rapporteur: Is-Sur Keith Brown, Membru tal-Kunsill ta' Clackmannanshire, Skozja, UK/EA),

Jikkunsidra:

1) li l-Gvern Elettroniku jagħti kontribut mhux biss għall-effiċjenza ta' l-amministrazzjoni pubblika iżda wkoll għad-demokrazija billi jtejjeb is-sistema ta' tmexxija (governance) u s-sehem taċ-ċittadini fil-ħajja pubblika,

2) li hemm bżonn ta' impenn ta' l-ogħla awtoritajiet politiċi biex l-istrutturi u s-servizzi tal-Gvern Elettroniku jibdew jaħdmu u minħabba li l-parti l-kbira ta' l-ostakli legali mhumiex fuq livell Ewropew iżda fuq livell nazzjonali, reġjonali u lokali,

3) it-tradizzjonijiet differenti u l-bażijiet legali fl-Istati Membri preżenti u dawk futuri, li jagħmluha diffiċli biex tiddefinixxi stàndards komuni fil-provvista ta' servizzi pubbliċi.

adotta b'mod unanimu l-Opinjoni li ġejja fis-Sessjoni Plenarja Nru 55, tas-16 u s-17 ta' Ġunju 2004 (laqgħa tas-16 ta' Ġunju)

1. L-Opinjoni tal-Kumitat tar-Reġjuni

Il-Kumitat tar-Reġjuni

1.1 jilqa' l-importanza li l-Kummissjoni qed tagħti lir-rwol tal-Gvern elettroniku fil-kisba ta' l-għanijiet ta' Lisbona, u jpoġġi enfasi partikolari fuq ir-rwol u l-kontribut tal-gvern reġjonali u lokali fil-promozzjoni u l-esplojtazzjoni tal-potenzjal tiegħu, minħabba l-firxa u l-importanza tas-servizzi u r-regolamentazzjoni li dawn jagħtu kemm liċ-ċittadini u lill-intrapriżi;

1.2 jirrimarka l-karatteristiċi essenzjali tal-gvern lokali u reġjonali, fir-rispett tad-daqs u l-fatt li jinsab tant viċin tal-komunitajiet li jippermetti b'mod aktar rapidu l-innovazzjoni, l-għarfien u l-esperjenza fis-servizzi li huma meħtieġa u fl-utenti tagħhom, li huma fatturi kruċjali, u l-involviment dirett fuq livell individwali u tal-Komunità li jippermettilhom jippromwovu l-akwiżizzjoni ta' kapaċitajiet ġodda u biex iwassal għal bidla fl-attitudni li hi meħtieġa biex il-Gvern Elettroniku jsir realtà prattika u ta' benefiċċju;

1.3 jappoġġja d-deskrizzjoni tal-Gvern Elettroniku bħala taħlita ta' ICT fil-qasam governattiv u amministrattiv u bidla fl-organizzazzjoni flimkien ma' l-iżvilupp ta' kapaċitajiet ġodda;

1.4 jisħaq l-importanza kbira tal-ħolqien ta' u l-investiment f'opportunitajiet ta' taħriġ u żvilupp biex l-akbar firxa possibbli ta' individwi tkun tista' tieħu sehem fl-iżviluppi tal-Gvern Elettroniku;

1.5 jenfasizza li l-valur tal-Gvern Elettroniku se jidher bil-mod ta' kif ikun offrut is-servizz pubbliku, u t-titjib ta' l-involviment taċ-ċittadini fil-proċessi demokratiċi u fl-iżvilupp tal-politika pubblika, fi kliem ieħor modernizzazzjoni komprensiva tal-mod ta' kif jiġu offruti s-servizzi tal-gvern u l-interazzjoni maċ-ċittadini;

1.6 jitlob attenzjoni li din il-bidla fuq il-livelli kollha tal-gvern mhix irħisa iżda se jkollha bżonn ta' impenn sinifikanti u sostnut ta' riżorsi, irduppjati mill-bżonn li jinżammu s-sistemi eżistenti matul perjodu ta' transizzjoni li hi ħtieġa distintiva fuq il-gvern li ma jkunx preżenti f'ambjenti kummerċjali;

1.7 jinnota li biex ikun possibbli livell ogħli ta' adozzjoni u interattività, it-transizzjoni għall-broadband hi essenzjali u għalhekk jilqa' s-sejħa tal-Kummissjoni għall-konnessjoni ta' l-amministrazzjonijiet pubbliċi kollha sal-2005, u jemmen li hemm bżonn ta' għajnuna permezz ta' fondi bħala appoġġ għall-finanzjament ta' din it-trasforamazzjoni, speċjalment għal dawk iż-żoni fejn il-livell preżenti u r-rata ta' żvilupp ta' l-aċċess hi relattivament baxxa;

1.8 japprezza d-distinzjoni li l-Komunikazzjoni tagħmel bejn il-Governance Elettronika u l-Gvern Elettroniku, u tikkunsidra li l-kunċett aktar wiesa' ta' l-ewwel waħda li tiġbor fiha servizzi soċjali ewlenin hi mill-aktar rilevanti għall-interessi tal-gvern lokali u reġjonali;

1.9 jagħti parir li jkun applikat qafas komuni ta' stàndards fir-riċerka biex tkun assigurata l-pubblikazzjoni ta' analiżi kwalitattitiva u kwantitattiva tal-programmi u proġetti biex b'hekk ikun hemm għarfien reċiproku kemm ta' suċċess li għandu jiġi segwit kif ukoll ta' analiżi xierqa ta' fallimenti fit-titjib tat-tagħlim u l-prattika futura;

1.10 jemmen li l-ħidma f'forma ta' parternarjat, il-ħolqien ta' konsorzji u żviluppi f' joint ventures fil-livelli kollha fost l-aġenziji pubbliċi, u fejn hu fattibbli anke organizzazzjonijiet privati, kemm fuq livell nazzjonali u madwar l-UE, hi fundamentali fl-esplojtazzjoni ta' l-innovazzjoni u biex ikun evitat it-telf ta' tagħrif u għall-prattika tajba fil-futur, u biex jinkiseb l-aqwa valur mill-infieq pubbliku;

1.11 jagħraf il-potenzjal tal-Gvern Elettroniku biex isostni u jħeġġeġ distinzjonijiet kulturali u ugwaljanza fl-aċċess għas-servizzi u l-kontribut tiegħu fil-politika u l-proċess fost il-popolazzjonijiet differenti tar-Reġjuni, u f'dan ir-rispett jagħraf ir-rwoli uniċi ta' l-awtoritajiet lokali u reġjonali. Dan kollu jagħti importanza lil xogħol ta' riċerka ta' kwalità fil-ħolqien ta' prattiċi inklussivi.

1.12 hu konxju mill-importanza tat-teknoloġiji li jsaħħu l-privatezza u s-sigurtà biex jagħtu aktar kunfidenza fost utenti tas-servizzi, iżda jqis li għandu jkun hemm bilanċ kontra l-adozzjoni ta' protokolli li mingħajr raġuni jxekklu t-trasferiment elettroniku ta' informazzjoni li tikkonċerna individwi identifikati;

1.13 josserva li din il-Kommunikazzjoni hi parti minn sensiela usa' ta' innovazzjonijiet ta' modernizzazzjoni, li l-impatt kollettiv tagħhom għandu l-ħila jibdel l-interazzjoni ċittadin/gvern għall-aħjar fir-rispett ta' l-inklużjoni soċjali, iżda xorta waħda jqis li hemm perikli potenzjali għall-koeżjoni soċjali minħabba l-iżolament li jista' jkun ikkawżat mill-fatt li se tonqos l-interazzjoni interpersonali bejn il-persuni, u għandha tingħata attenzjoni għalihom.

2. Ir-rakkomandazzjonijiet tar-Reġjuni

Il-Kumitat tar-Reġjuni

2.1 jirrakomanda li l-Kummissjoni Ewropea, fil-promozzjoni tal-Gvern Elettroniku, tagħti priorità lill-assigurazzjoni ta' stàndards komuni, sistemi għall-iskambju ta' informazzjoni u l-interoperabilità effettiva, li tħeġġeġ l-għarfien ta' servizzi pan-Ewropej, u l-faċilitazzjoni fl-aċċess għall-informazzjoni għas-servizzi nazzjonali u reġjonali għaċ-ċittadini kollha madwar l-UE; Għandha tingħata priorità wkoll għas-sigurtà tat-transazzjonijiet kollha u ta' l-informazzjoni. Il-kunfidenza tal-pubbliku u l-użu huma marbuta direttament mas-sigurtà;

2.1a) jirrakkomanda li l-Kummissjoni Ewropea tirdoppja l-isforzi tagħha għal koordinazzjoni ta' azzjoni reali u effettiva permezz ta' programmi marbuta mal-Gvern Elettroniku, speċjalment attivitajiet ta' riċerka IDA, eTEN u eGOV skond is-Sixth Framework Programme, sabiex ittejjeb ir riżultati u tagħmel l-aħjar użu ta' l-isforzi u r-riżorsi li l-Unjoni Ewropea qiegħda tinvesti sabiex tiżviluppa l-Gvern Elettroniku;

2.1 b) jirrakkomanda li l-Kummissjoni Ewropea teżamina b'mod dettaljat id-dimensjoni lokali u reġjonali ta' l-azzjonijiet taħt il-programmi marbuta mal-Gvern Elettroniku;

2.2 jirrakomanda dispożizzjoni għall-finanzjament mill-Gvernijiet u l-allokazzjonijiet għall-Fondi Strutturali ta' l-UE għall-proveddiment ta' teknoloġija broadband, f'żoni fejn dan mhux kummerċjalment viabbli, biex b'hekk tkun assigurata d-disponibilità tal-Gvern elettroniku fil-partijiet kollha ta' l-Unjoni Ewropea b'enfasi partikolari fuq dawk iż-żoni fejn l-aċċess u/jew rata ta' żvilupp hu baxx; Il-karatteristiċi speċifiċi tar-reġjuni, speċjalment il-qies u l-popolazzjoni tagħhom, għandhom jiġu kkunisdrati meta jiġu determinati l-fondi infrastratturali bżonnjużi biex jiġi żgurat l-aċċess fl-UE kollha;

2.3 jinsisti li għall-anqas fl-istadju transizzjonali għandhom jingħataw korsijiet ta' taħriġ fir-rigward ta' l-aċċess għall-Gvern Elettroniku, permezz ta' faċilitajiet għal dawk b'diżabilità, anzjani u dawk li huma mħarrġa l-anqas, sabiex tiġi inkoraġġita l-inklużjoni elettronika u jiġi eliminat ir-riskju ta' diskriminazzjoni;

2.4 jilqa' l-osservazzjoni li l-fatt li jiġu offruti servizzi elettroniċi mhux garanzija li dawn se jintużaw u għalhekk iħeġġeġ bis-sħiħ ir-riċerka fil-preferenzi u l-ostakli għall-użu, kemm fil-konfront tat-tip tas-servizz u l-metodi ta' aċċess, kif ukoll f'innovazzjoni tal-provvista, biex ikunu identifikati metodi li jattiraw l-akbar numru possibbli ta' utenti, minn żoni ġeografiċi differenti u fost etajiet, sessi u gruppi soċjo-ekonomiċi differenti.

2.5 jisħaq li l-potenzjal ta' l-IT għandu jintuża bis-sħiħ fit-titjib tal-kwalità u l-produttività tas-servizzi pubbliċi pprovduti permezz tal-metodi tradizzjonali;

2.6 jirrakkomanda l-adozzjoni ta' protokoll li l-programmi u proġetti megħjuna minn fondi pubbliċi huma obbligati li jaqsmu r-riżultati ma' xulxin, u li jirrapurtaw il-benefiċċji miksuba mill-inizzjattivi meħuda u lezzjonijiet għat-titjib;

2.7 iħeġġeġ lill-Kummissjoni biex tkun ta' inkorraġiment għall-awtoritajiet lokali u reġjonali biex jipprovdu l-Gvern Elettroniku f'lingwi differenti b'attenzjoni speċjali għal-lingwi reġjonali u dawk inqas użati;

2.8 jagħraf il-kumplessità ta' l-evalwazzjoni ta' inizjattivi ewlenin f'oqsma ġodda ta' din l-attività iżda jħeġġeġ l-istipular ta' miri ċari mill-bidu nett u l-analizzar sħiħ, miftuħ u kritiku tar-riżultati (kemm fejn sar suċċess kif ukoll falliment) fuq kriterji li jinkludu r-rilevanza, effettività, effiċjenza u funzjonalità b'mod li jkun hemm titjib fil-futur.

Brussel, 16 ta' Ġunju 2004 Il-President tal-Kumitat tar-Reġjuni Peter STRAUB

(1) ĠU C 128, 29.5.2003, p. 14.

(2) ĠU C 73, 23.3.2004, p. 72.

(3) ĠU C 73, 26.3.2003, p. 38.